MARC FABER: FABER: - USA vil ha nullrente for alltid

Marc Faber advarer myndighetene mot å la seddelpressen gå.

ADVARER: Som professor Nouriel Roubini er Marc Faber blitt kjent som en superpessimist - eller Dr. Doom. Vis mer byoutline Gloomboomdoom.com

Publisert: Oppdatert: 18. mars 2010 17:18 , Publisert: 18. mars 2010 15:36

Investoren Marc Faber, også kjent som Dr. Doom, er uhyre skeptisk til den massiv trykkingen av penger som foregår i vestlige land. Han mener at det til slutt vil føre til en total kollpas.

- Å trykke penger er en måte for myndigheter i stillhet å misligholde sin gjeld, skriver Faber i sin siste markedsrapport "Gloom, Boom and Doom Report" ifølge CNBC.

Vanner ut kjøpekraften

Han mener at når privatpersoner eller bedrifter misligholder sin gjeld går det utover de som har lånt ut penger på en relativt rettferdig måte. Slik er det ikke med trykking av penger, som en måte å misligholde gjelden på.

- Hvis myndigheter velger å misligholde gjelden gjennom å trykke penger, så er ikke byrden ved misligholdet fordelt på samme måte, skriver Faber.

Årsaken til at seddelpressen med tilhørende inflasjon kan betraktes som mislighold av statsgjeld, er fordi man benytter inflasjonen til å gjøre penger mindre verdt og dermed også den utestående statsgjelden mindre verdt.

- Mislighold gjennom å trykke penger skjer ved at tilbakebetalingen til kreditorene skjer med penger som har falt betydelig i kjøpekraft, skriver Faber.

Han sier at tegn på lavere kjøpekraft i en bestemt valuta er at levekostandene øker, at valutaen faller i verdi mot andre valutaer eller edle metaller og råvarer som olje.

Spår massiv inflasjon

USA er blant landene som har latt seddelpressen gå under krisen. Vanlig økonomisk teori tilsier at det vil øke inflasjonen, men i USA er det foreløpig få tegn til at inflasjonen er kommet ut av kontroll. Ferske tall for prisveksten onsdag viser at prisene har steget 2,1 prosent det seneste året.

Faber mener dog at det kun er et spørsmål om tid før inflasjonen stiger kraftig.

- Jeg tror at rentene i USA for alltid vil være null, og med det mener jeg at renten vil være lavere enn inflasjonen. Det vil føre til masse inflasjon, men inflasjon har mange symptomer, skriver Faber.

Stigende inflasjon gjør også at Faber anbefaler investorer å holde seg unna obligasjoner og kontanter de kommende ti årene, og holde seg til aksjer. Men seddelprssen vil til slutt føre til en økonomisk kollaps, ifølge pessimisten.

- Før vi har den endelig kollapsen, som vil være en kollaps preget av sterkt fallende priser, vil vi se mer og mer trykking av penger, spår Faber.

Flere nyheter på E24.